জনৈক আমানতকারী পাঁচ বছর মেয়াদি একটি মাসিক সঞ্চয়ী স্কিম হিসাব খুলে বিদেশে চলে গেলেন এবং নিয়মিতভাবেই কিস্তি চালিয়ে গেলেন। যথারীতি হিসাবটির পাঁচ বছর পূর্তি হলো, কিন্তু প্রবাসী সেই গ্রাহক তখনও প্রবাসেই অবস্থান করছেন। ব্যাংকারকে ফোনে বললেন, ‘স্যার আমার ডিপিএস-টি গত মাসে ম্যাচিউড হয়ে গেছে। কিন্তু আমি এখনও বিদেশে অবস্থান করছি; ডিপিএসের ১০ লাখ টাকা দিয়ে আমার স্ত্রীর নামে একটা এফডিআর অ্যাকাউন্ট করে দেওয়া যাবে?’ ‘না, না! আপনি না আসা পর্যন্ত আপনার ডিপিএসের টাকা উত্তোলন করা যাবে না’- ব্যাংকারের জবাব। প্রবাসী আরও দুই বছর পর দেশে এলেন। আর এই দুই বছরে একটি টাকাও অতিরিক্ত মুনাফা তাকে দেওয়া হয়নি। অথচ ডাকযোগে প্রবাসীর একটা আবেদন নিয়ে সহজেই ডিপিএসের ম্যাচিউর্ড অ্যামাউন্ট দিয়ে তার স্ত্রীর নামে এফডিআর হিসাব খুলে দেওয়া যেত, আর দুই বছরে প্রবাসী গ্রাহক আরও প্রায় লাখ দুয়েক টাকা অতিরিক্ত মুনাফা পেতেন। অন্য আরেক আমানতকারী ছয় বছরে দ্বিগুণ স্কিমে আমানত রেখে বিদেশ চলে যান। আট বছর পর বিদেশ থেকে এসে আমানত তুলতে গেলে ব্যাংক তাকে দ্বিগুণ টাকা দিল। মেয়াদোত্তীর্ণের পর আরও দুই বছর ব্যাংক আমানতের অর্থ খাটালেও গ্রাহককে একটি টাকাও বাড়তি দিল না। কারণ হিসেবে দেখানো হলো, স্কিমটি নবায়নযোগ্য ছিল না। আর এমনটা যদি সত্যিই ঘটে তাহলে সংশ্লিষ্ট ব্যাংকারকেই এর দায় নিতে হবে। কারণ গ্রাহকদের ব্যাংকিং জ্ঞান ওই পর্যায়ে যায়নি যে, তারা নিজ থেকেই এ বিষয়গুলো জানবেন। এক্ষেত্রে গ্রাহককে উদ্দেশ্য প্রণোদিতভাবে ঠকানো হয়েছে বলেই ধরে নেওয়া হবে।